text: হায়াৎ মামুদ (২ জুলাই ১৯৩৯) বাংলাদেশের একজন খ্যাতিমান লেখক। তিনি একজন আধুনিক কবি, প্রবন্ধকার , অনুবাদক ও অধ্যাপক। মৃত্যুচিন্তা রবীন্দ্রনাথ ও অন্যান্য জটিলতা তার বিখ্যাত গ্রন্থ যা ১৯৬০-এর দশকে প্রকাশিত হয়ে সাড়া জাগিয়েছিল। তিনি শিশুদের জন্য অনেক গ্রন্থ রচনা করেছেন। তার অনূদিত মাক্সিম গোর্কি বিরচিত চড়ুইছানা সকলমহলে উচ্চ প্রশংসা লাভ করে।
  
  জীবন
  হায়াৎ মামুদ ২ জুলাই ১৯৩৯ সালে পশ্চিমবঙ্গের হুগলি জেলার মৌড়া গ্রামে জন্মগ্রহণ করেন। তার ছেলেবেলা কেটেছে পশ্চিমবঙ্গে। ১৯৪৭ খ্রিষ্টাব্দে ব্রিটিশ শাসনের অবসানে ভারত ভাগ হয়ে পাকিস্তান সৃষ্টি হওয়ার পর তারা পশ্চিবঙ্গেই থেকে গিয়েছিলেন। কিন্তু ১৯৫০-এর হিন্দু-মুসলিম সাম্প্রদায়িক দাঙ্গার পরিপ্রেক্ষিতে তিনি পিতার সঙ্গে ঢাকায় চলে আসেন। তার বাবা মুহম্মদ শমসের আলী এবং মা আমিনা খাতুন। 
  
  হায়াৎ মামুদ ঢাকার সেন্ট গ্রেগরিজ হাইস্কুল থেকে ১৯৫৬ সালে প্রবেশিকা পরীক্ষায় উত্তীর্ণ হন। ১৯৫৮ সালে তৎকালীন কায়েদে আজম কলেজ (বর্তমানে সরকারি শহীদ সোহরাওয়ার্দী কলেজ) থেকে উচ্চ মাধ্যমিক পাস করেন। পরবর্তীতে তিনি ঢাকা বিশ্ববিদ্যালয় থেকে বাংলা বিষয়ে সম্মানসহ স্নাতক ও স্নাতকোত্তর ডিগ্রি লাভ করেন। পরে তিনি যাদবপুর বিশ্ববিদ্যালয় থেকে পিএইচ.ডি ডিগ্রি অর্জন করেন।
  
  কর্মজীবনের শুরুতে কিছুদিন চাকুরি করেন বাংলা একাডেমিতে । ১৯৭৮ থেকে ২০০৪ পর্যন্ত দীর্ঘকাল তিনি জাহাঙ্গীরনগর বিশ্বদ্যিালয়ে বাংলা ভাষা ও সাহিত্য বিভাগে অধ্যাপনা করেছেন।
  
  তার উল্লেখযোগ্য গ্রন্থগুলো হল- স্বগত সংলাপ, প্রেম অপ্রেম নিয়ে বেঁচে আছি, রবীন্দ্রনাথ : কিশোর জীবনী, নজরুল ইসলাম : কিশোর জীবনী, প্রতিভার খেলা, নজরুল, বাঙালি বলিয়া লজ্জা নাই, বাংলা লেখার নিয়মকানুন ইত্যাদি।
  
  সাহিত্যকৃতি
  হাসান আজিজুল হক কে নিয়ে রচিত তার জীবনীগ্রন্থ উন্মোচিত হাসান একটি প্রামাণিক গ্রন্থ। তিনি রুশ ভাষা থেকে বহু গল্প বাংলায় অনুবাদ করেছেন। শিশু-কিশোরদের জন্য জীবনীগ্রন্থ রচনা ছিল তার প্রিয় বিষয়।
  
  গ্রন্থসমূহ
   স্বগত সংলাপ
   প্রেম অপ্রেম নিয়ে বেঁচে আছি (কাব্যগ্রন্থ)
   প্রতিভার খেলা
   বাঙালি বলিয়া লজ্জা নাই
   নজরুল
   রবীন্দ্রনাথ : কিশোর জীবনী
   নজরুল ইসলাম : কিশোর জীবনী
  
  সম্মাননা
  শিশুসাহিত্যে বিশেষ অবদানের জন্য তাকে ১৯৮৩ সালে বাংলা একাডেমি সাহিত্য পুরস্কার প্রদান করা হয়। জীবনব্যাপী শিশুসাহিত্য রচনার জন্য তাকে ২০১৩ খ্রিষ্টাব্দে বাংলাদেশ শিশু একাডেমি সাহিত্য পুরস্কার (১৪১৮) দেওয়া হয়।
  ২০১৬ সালে তিনি একুশে পদক লাভ করেন। ২০১৭ সালে তিনি রবীন্দ্র পুরস্কার লাভ করেন । ২০১৭ সালে কবীর চৌধুরী শিশু সাহিত্য পুরস্কার লাভ করেন।
  
  তথ্যসূত্র
  
  বহিঃসংযোগ
   "একুশে ও আমাদের সংস্কৃতি" : হায়াৎ মামুদ 
   'সপ্তক' ও 'কালবেলা' : হায়াৎ মামুদ
   তবে কি একাত্তর, আরেকবার? 
   সংস্কৃতির গতিপ্রকৃতি
  
  বিষয়শ্রেণী:শিশুসাহিত্যে বাংলা একাডেমি সাহিত্য পুরস্কার বিজয়ী
  বিষয়শ্রেণী:বাংলা ভাষার লেখক
  বিষয়শ্রেণী:বাংলাদেশী প্রাবন্ধিক
  বিষয়শ্রেণী:১৯৩৯-এ জন্ম
  বিষয়শ্রেণী:২০শ শতাব্দীর বাংলাদেশী প্রাবন্ধিক
  বিষয়শ্রেণী:যাদবপুর বিশ্ববিদ্যালয়ের প্রাক্তন শিক্ষার্থী
title: হায়াৎ মামুদ